Jeemeni salateenistused ei maga vaid kammivad agaralt eesti uudiseid ja  meilivahetust. Hommikul pealinn Sana'ast teele asudes tegime kiire  peatuse internetikohvikus. Sain teada, et mind on nimetatud  välisministri kandidaadiks. Hakkasime orust mäkke tõusma (Sana'a on orus  ja mägedest ümbritsetud). Jõudsime linnast vast tunni jagu välja  vändata kui olime esimeses politsei kontrollpunktis. Raadioga ja  mobiilidega mehed sebisid päris tükk aega ringi enne kui saime loa  edasiliikumiseks, ehkki meil oli vastav luba hangitud ja koopia üle antud. Teises kontrollpunktis surus mingi ülemus meil kõigil  kätt ja arvas,  et me oleme väga kõvad mehed…ja pani meid saatma  raskekuulipildujaga varustatud Landcruiser pick-up'i. Automaatide ning  hiina raskekuulipildujaga varustatud rätikutesse  mässitud 5 meest, kellel kõigil põsed qat'ist punnis, sõitsid kannatlikult meie riikliku tähtsusega  rahuekspeditsiooni ees ja taga kuni hotelliukseni välja…autod ja meeskonnad vahetusid kolm korda. Loomulikult pidime selle rahvusvahelise tähtsusega operatsiooni neile ka kompenseerima. Qat'i oli juurde vaja:)) Eile  hommikul pidime lisaks kompenseerima valu, et me nende saateteenusest loobume. Qat'i on ju ikkagi tarvis. Peame vist president Salehile helistama, et see asi sirgeks rääkida.